ตำรวจหลายพื้นที่ รณรงค์กิจกรรมสร้างสำนึกวินัยจราจรช่วงเทศกาลสงรานต์ ลดความเสี่ยงการเกิดอุบัติเหตุ
ตำรวจหลายพื้นที่ รณรงค์กิจกรรมสร้างสำนึกวินัยจราจรช่วงเทศกาลสงรานต์ ลดความเสี่ยงการเกิดอุบัติเหตุ พร้อมเตรียมอำนวยความสะดวกการจราจรตามสถานีขนส่ง รองรับการเดินทางของประชาชนพันตำรวจเอก กฤษณะ พัฒนเจริญ รองโฆษกสำนักงานตำรวจแห่งชาติ เปิดเผยว่า ในช่วงนี้ตำรวจพื้นที่ต่างๆ ทั่วประเทศ โดยเฉพาะตำรวจทางหลวงที่ดูแลรับผิดชอบเส้นทางต่างๆ เริ่มรณรงค์กิจกรรม “ขับรถมีน้ำใจ รักษาวินัยจราจร” รวมทั้ง “ขับช้า เปิดไฟหน้า คาดเข็มขัด” และ “มอเตอร์ไซด์ เปิดไฟหน้า ใส่หมวกกันน็อค” เพื่อปลุกสำนึกวินัยจราจร ย้ำเตือนประชาชนให้มีสติตั้งอยู่บนความไม่ประมาท ลดพฤติกรรมเสี่ยงในการใช้รถใช้ถนน รวมทั้งมีมาตรการสำคัญเพื่อลดปัจจัยเสี่ยงด้านคน ยานพาหนะ และสภาพแวดล้อม ในช่วงก่อนเทศกาลสงกรานต์ เพื่อลดปัจจัยเสี่ยงต่อการเกิดอุบัติเหตุ นอกจากนี้ ยังมีการเตรียมความพร้อมด้านต่างๆ ในการออกตรวจตราดูแลความปลอดภัยและอำนวยความสะดวกการจราจรตามสถานีขนส่ง ท่าอากาศยาน สถานีรถไฟ ท่าเรือ รองรับประชาชนและนักท่องเที่ยวจำนวนมาก ที่จะเดินทางไปยังภูมิลำเนา หรือสถานที่สำคัญทั่วประเทศ โดยให้มีแผนเผชิญเหตุและการซักซ้อมแผนการปฏิบัติกรณีเกิดอุบัติเหตุหมู่ หรือภัยพิบัติต่างๆ มีการตรวจสอบความพร้อมเส้นทาง การเปิดช่องทางจราจร ทางเลี่ยง รวมทั้งการบังคับใช้กฎหมาย สำหรับสาเหตุหลักของการเกิดอุบัติเหตุ อาทิ เมาแล้วขับ ขับรถเร็วเกินกว่าที่กฎหมายกำหนดและความผิดอื่นที่เกี่ยวข้องรองโฆษกสำนักงานตำรวจแห่งชาติ ยังขอความร่วมมือประชาชน ขับรถตามกฎจราจร มีวินัย มีน้ำใจต่อเพื่อนร่วมทาง หากขับรถเป็นเวลานานรู้สึกเพลีย หรืออ่อนล้า ก็สามารถจอดพักผ่อนก่อนจะเดินทางต่อ ตามจุดบริการประชาชนของตำรวจทางหลวง หรือจุดบริการที่หน่วยงานต่างๆ จัดเตรียมไว้หากต้องการแจ้งเหตุ สอบถามข้อมูลเส้นทาง หรือติดต่อขอความช่วยเหลือ สามารถโทรศัพท์ได้ที่สายด่วน 191 หรือสายด่วนตำรวจทางหลวง 1193 หรือสายด่วนศูนย์ปฏิบัติการสำนักงานตำรวจแห่งชาติ 1599 หรือ SMS 191 หรือผ่านแอปพลิเคชัน Police I Lert u ได้ตลอด 24 ชั่วโมง